《独游保宁凤凰台》
宋代·程俱

饥鸮嚇腐鼠，鸣鸟久不闻。一登凤凰台，目送苍梧云。

山川丽晚日，氲氲发馀薰。览此万里辉，振我衣上尘。

前瞻翠回环，极望天无垠。低昂玄盘踞，佳气或未湮。

山坳指楼观，青骨今尚神。驰烟谢逋客，三径久已榛。

长松眇如荠，下有高世人。斯人不可作，此道日以新。

回睇白鹭洲，长江泻沄沄。遥岑出澹碧，不辨楚与秦。

我行适淮西，出处难重陈。岂无羁旅叹，乃有山水因。

兹游颇幽独，作伴影与身。宁辞足力尽，聊使眉头伸。

凭虚默自计，逝将祈孔宾。寄声华阳老，异日期相亲。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。